Wara l-froġa tal-Cafè Premier, Joseph kien qalilna li l-affarijiet setgħu saru aħjar. Kien għadu qed jitgħallem! Issa reġa' għaffiġha. Wara li s-soċjetà ċivili għal darba oħra semmgħet leħinha, Joseph qed jitlob li l-pubbliku jindikalu siti alternattivi fejn jista' jpoġġi l-Universita "Amerikana". Qed iħokk rasu biex jara jsibx sit flok iż-Żonqor! Dan minkejja li gie dikjarat li intagħzlet l-art ODZ għax din tiswa' inqas! Qalulna li kieku l-art tiswa' iktar il-proġett ma jkunx vijabbli, jiġifieri l-investitur iħoss li ma jagħmilx biżżejjed qliegħ! Fid-diskussjoni li għaddejja fil-pajjiż diġà ssemmew diversi siti. Uħud huma addattati iktar minn oħrajn! Din x'serjetà hi li wara li tiddeċiedi u tkun ankè iffirmajt ftehim preliminari taparsi tikkonsulta? Konsultazzjoni bis-serjeta kienet tkun ferm differenti. Gvern serju kien jaħdem differenti. Fuq is-sit elettroniku tal-uffiċċju tal-Prim Ministru Muscat qed jitlob proposti mill-pubbliku għal siti alternattivi għaż-Żonqor liema siti jridu josservaw 5 kriterji : jkunu fis-"South", jkunu użabbli bħala Università internazzjonali, li l-qies tal-proposti jkun ta' madwar 90,000 metru kwadru, avolja l-Gvern lest li jikkunsidra li dawn ikunu mqassma fuq iktar minn sit wieħed, li biex titwassal l-infrastruttura neċessarja fis-sit identifikat ma jkunx hemm bżonn interventi kbar, li s-siti ma jkunux soġġetti għal protezzjoni ambjentali, b'mod partikolari protezzjoni li tirriżulta minn Direttivi Ewropej (jsemmi tlett eżempji: Habitats Directive, Birds Directive, Water Framework Directive). Issa kieku Muscat nieda din il-konsultazzjoni qabel ma iddeċieda kont bla dubju ngħid li kien ikun pass tajjeb. Imma li mexa b'dan il-mod wara li l-opinjoni pubblika ġabitu dahru mal-ħajt, il-proċess jista' jkun deskritt biss bħala farsa. Fi ftit kliem dan mhux eżerċiżżju ta' konsultazzjoni, iżda wieħed ta' . Joseph qed ifittex li jsewwi l-ħsara li għamel billi għal darba oħra għaffeġ. Għax nesa li suppost għall-Labour fil-Gvern l-ambjent kellu jkun prijorità. Għax ngħiduha kif inhi issa ma setax jibqa' jgħidilna li l-affarijiet setgħu saru aħjar. Għax it-tweġiba ovvja tkun: kemm ser iddum ma titgħallem? Il-billboard ta' Audrey Harrison hu ħafna l-bogħod mill-prijorità ta' Joseph. Għax l-ambjent qatt ma kien prijorità ta' Joseph. Kieku l-ambjent kien prijorità għal Joseph, kien jibda mill-ewwel fuq sieq tajba!